TPIPL พุ่ง 5.71% แรงในรอบกว่า 1 เดือน คาดเก็งงบฯ Q4/58 พลิกเป็นกำไร
TPIPL พุ่ง 5.71% แรงในรอบกว่า 1 เดือน คาดเก็งงบฯ Q4/58 พลิกเป็นกำไร
27 ม.ค. 2559

ผู้สื่อข่าวรายงานว่า บริษัท ทีพีไอ โพลีน จำกัด (มหาชน) หรือ TPIPL ณ เวลา 15.06 น. อยู่ที่ระดับ 2.22 บาท บวก 0.12 บาท หรือ 5.71 % ด้วยมูลค่าซื้อขาย 813.42 ล้านบาท ราคาหุ้นปรับตัวขึ้นแรงรอบใหม่หลังจากประคองตัวที่ระดับ 2.00 บาท มานานกว่า 1 เดือน

บล.เมย์แบงก์ กิมเอ็ง (ประเทศไทย) ระบุในบทวิเคราะห์ฯวันนี้ (27 ม.ค.) ว่า แนะเก็งกำไรหุ้น TPIPL ราคาเหมาะสม 3.40 บาท คาดการณ์กำไรสุทธิไตรมาส 4/58 ที่ 391 ล้านบาท พลิกกลับจากขาดทุนสุทธิ -509 ล้านบาท ในไตรมาส 3/58 และ -237 ล้านบาท ใน ไตรมาส 4/57
เนื่องจากบริษัทได้รับแรงหนุนของธุรกิจโรงไฟฟ้า ซึ่งจะสร้างกำไรเพิ่มขึ้นเป็น 200 ล้านบาทในไตรมาส 4/58 จากการรับรู้รายได้เต็มไตรมาสของโรงไฟฟ้าขยะอีก 55 MW ส่งผลให้ TPIPL มีกำลังการผลิตไฟฟ้ารวมเพิ่มขึ้นเป็น 113 MW แบ่งเป็นโรงไฟฟ้าความร้อนทิ้ง 40MW และโรงไฟฟ้าขยะ 73MW
ขณะที่ธุรกิจที่เหลือคาดว่าธุรกิจปูนซีเมนต์จะมีกำไรสุทธิราว 150 ล้านบาท แต่ถูกหักลบจากธุรกิจปิโตรเคมีที่คาดว่าจะมีผลขาดทุนราว150 ล้านบาท อย่างไรก็ตาม TPIPL จะมีกำไรจากอัตราแลกเปลี่ยนราว 191 ล้านบาทในไตรมาส 4/58 จากค่าบาทที่แข็งค่าขึ้นราว 1.47 บาทต่อยูโร เนื่องจาก TPIPL มีหนี้สินในรูปสกุลยูโรราว 163 ล้านบาท พร้อมคงมุมมองเชิงบวกต่อผลประกอบการปี 59 โดยคาดว่ากำไรสุทธิจะเติบโตถึง +1,041.9% เป็น 2,879 ล้านบาท